google/wiki40b huggingface dataset:
Meliton Sardesest

Meliton Sardesest (kreeka keeles Μελίτων Σάρδεων, Melítōn Sárdeōn), eestikeelses õigeusu traditsioonis Sardese püha piiskop Meliton, on 2. sajandil elanud (surnud u 180) kristlik autor, keda loetakse apologeetide hulka. Teda austatakse pühakuna nii katoliku kui ka õigeusu kirikus ning tema mälestuspäeva tähistatakse 1. aprillil.

Eluloolist

Melitoni elust on teada väga vähe, teda ja tema teoseid on mainitud Eusebiose "Kiriku ajaloos". Ta oli piiskop Sardese linnas Smyrna lähedal Lääne-Anatoolias ja Eusebiose teate kohaselt reisis Pühale Maale, et tutvuda seal juutide pühade käsikirjadega. Temalt pärineb vanim Vana Testamendi kaanon, mis sarnaneb juutide tanahiga.

Teosed

Tema teostest on säilinud üksikuid osi. Eusebiose teate järgi on ta kirjutanud apoloogia kristlusele Marcus Aureliuse vastu ajavahemikus 172–177, "Eklogai", mis sisaldab Vana Testamendi kaanonit, ja muid proosateoseid (kokku nimetab ja tsiteerib Eusebios 19 teost). Melitoni  kuulsaim kirjutis on värssjutlus "Peri pascha" (kreeka keeles 'Ülestõusmispühast') mis kõneleb lunastusloost, Iisraeli truudusetusest ning Kristuse kannatamisest ja ülestõusmisest. Ositi on säilinud kolmes käsikirjas: papüürus Chester Beatty XII, papüürus Bodmer XIII ja papüürus Oxyrhynchos 6000. Kirjatöö on arvatavasti seotud algkristlaste hümnoloogiaga ja on ilmselt mõjutanud hilisemaid kirikulaule ja jutlusi.
Aserbaidžaan (Iraan)

Aserbaidžaaniks (pärsia keeles: آذربايجان (Āz̄arbāyjān); aserbaidžaani keeles: آذربایجان, Azərbaycan) nimetatakse Iraanis selle riigi koosseisus olevaid ajaloolise Aserbaidžaani alasid, mis on jagatud Ida-Aserbaidžaani, Lääne-Aserbaidžaani, Ardabīli ja Zanjāni provintsiks.
Väljaspool Iraani nimetatakse neid alasid tavaliselt Lõuna-Aserbaidžaaniks või Iraani Aserbaidžaaniks.
Andrei Tarkovski

Andrei Arsenjevitš Tarkovski (vene keeles Андрей Арсеньевич Тарковский, 4. aprill 1932 – 29. detsember 1986) oli vene filmilavastaja.
Mehikoorma kalmistu

Mehikoorma kalmistu on kalmistu Räpina kihelkonnas Võrumaal, tänapäevase haldusjaotuse järgi Põlva maakonnas Räpina vallas  Mehikoorma alevikus. 
Kalmistu on tunnistatud kultuurimälestiseks.
Kalmistul on muu hulgas Vabadussõjas hukkunute ühishaud (kultuurimälestis nr 4251) ja II maailmasõjas hukkunute ühishaud (kultuurimälestis nr 4252).
Paljas silm

Paljas silm on silmad kui looduslik vaatlusinstrument, mida inimene kasutab, kui tal puuduvad kunstlikud optikainstrumendid, näiteks teleskoop või binokkel. 
Astronoomias räägitakse palja silmaga vaatlemisest muuhulgas juhtudel, kui mingid astronoomianähtused (konjunktsioonid, komeedid, meteoorisajud) on mitteastronoomide jaoks hõlpsasti vaadeldavad.   
Palja silmaga on tavaliselt võimalik näha taevakehi, mille näiv tähesuurus on  kuni +6ᵐ. Palja silma nurklahutus on umbes 1′.  On ka teravama nägemisega inimesi. Palja silmaga on nähtud Uraani ja Jupiteri kaaslasi. 
Enne teleskoobi leiutamist tehti kõik astronoomilised vaatlused (sealhulgas Tycho Brahe vaatlused) palja silmaga.
Viktor von Weizsäcker

Viktor von Weizsäcker (21. aprill 1886, Stuttgart – 9. jaanuar 1957, Heidelberg) oli saksa bioloog ja arstiteadlane.
Ta oli üks psühhosomaatilise meditsiini rajajaid.
Väike-Hingan

Väike-Hingan (Hiinas Xiao Hinggan Ling; (hiina 小兴安岭 (Xiao Xing'an Ling), vene keeles Малый Хинган) on mäestik Aasias Mandžuurias (Hiinas ja Venemaal).
Mäestiku pikkus loodest kirdesse on umbes 500–600 km. Kõrgus kuni 1429 m (Pingding Shan).
Saab alguse teda Changbai mägismaast lahutava Songhua jõe äärest kulgeb Amuuri paremkaldal loode-kagu sihis läbi Hiina Heilongjiangi provintsi Heihe Shi'sse. Ainult mõned lõunapoolsed harud küündivad 1500 m kanti, põhja pool jääb mäestik tunduvalt laugemaks. Teiselt poolt piirab mäestiku Hiina-osa Nun Jiangi org. Jõge piiravad veel Songliao tasandik ja Sanjiangi tasandik.
Idas jätkub mäestik teisel pool Amuuri piki Juudi autonoomse oblasti piiri Amuuri oblasti ja Habarovski kraiga. Seal jääb kõrgus alla 1200 m ning Väike-Hingan läheb põhjas üle Bureja mäestikuks.
Väike-Hingani taimkate moodustab ülemineku Changbai mägismaa segalehtmetsa ja loodes paikneva Suur-Hingani taiga (lehise- ja kasemets) vahel. Väike-Hingani metsad on Birari orotšonide traditsiooniline jahiala.
2018. aasta Rwanda parlamendivalimised

2018. aasta Rwanda parlamendivalimised olid valimised, mis toimusid 3. septembril 2018. aastal Rwandas  ning mille tulemusena valiti 53 Rwanda parlamendi alamkoja liiget 80st. Ülejäänud 27 liiget valitakse kohalike või üleriigiliste nõukogude poolt: 24 kohta neist on reserveeritud naistele ning valitakse kohalike nõukogude poolt (6 Idaprovintsist, 6 Lõunaprovintsist, 6 Lääneprovintsist, 4 Põhjaprovintsist ja 2 Kigalist), kaks kohta on reserveeritud noorte esindajatele ning üks koht puuetega inimeste esindajale.
Valimised võitis Rwanda Patriootlik rinne, mis sai 36 kohta 53st otsevalitavast parlamendikohast (koos koalitsioonipartnerite Tsentristliku Demokraatliku Partei, Ideaalse Demokraatliku Partei, Progressi ja Üksmeele Partei ning Rwanda Rahva Demokraatliku Liiduga, kes said igaüks ühe koha, 40 kohta). Lisaks pääsesid parlamenti Sotsiaaldemokraatlik Partei (5 kohta), Liberaalne Partei (4 kohta), Demokraatlik Roheline Partei (2 kohta) ning Imberakuri Sotsiaalne Partei (2 kohta).
Valimistest võttis osa 7,1 miljonit hääleõiguslikku kodanikku.
Klooga-Aedlinna raudteepeatus

Klooga-Aedlinn on raudteepeatus Harju maakonnas Lääne-Harju vallas Klooga alevikus. Raudteepeatusest lõuna suunale jääb Eesti Kaitseväe harjutusväljak ja põhja suunale endine Klooga koonduslaager, kus tänapäeval on püstitatud mälestusmärk holokausti ohviritele.
Peatuskoht asub laiarööpmelise Keila–Paldiski raudtee ääres 38,3 km kaugusel Balti jaamast. Peatus jääb Klooga ja Põllküla raudteepeatuse vahele. Piletihinnalt kuulub peatus IV tsooni.
Üheteelise raudtee ääres on üks perroon pikkusega 78 meetrit. Peatuses peatuvad Elron Tallinnast Paldiskisse sõitvad elektrirongid.

Raudteepeatuse ümbruse ajalugu

Klooga areng algas 1930. aastate lõpus. Alates NSV Liidu Punaarmee sõjaväebaaside asutamisest 1939. aastal ning pärast II maailmasõda paiknesid piirkonnas erinevate Nõukogude armee sõjaväeosade rajatud militaarehitised ja objektid. Elanikkond koosnes peamiselt Nõukogude armee ohvitseridest ja üleajateenijate peredest. Klooga koonduslaager (SD Klooga koonduslaager) oli Klooga-Aedlinna raudteepeatuse läheduses (põhja pool) asus II maailmasõja ajal Saksa okupatsioonivõimu 1943. aasta septembris loodud Vaivara koonduslaagri välilaager – Klooga koonduslaager.
Epitheliocytus microplicatus

M-rakud (ladina keeles epitheliocytus microplicatus) on paljude selgroogsete valdavalt seedekulgla (peen- ja jämesoole) koondlümfifolliikulites ja BALT-süsteemis leiduv membranoosne rakutüüp, mis harilikult paiknevad Peyeri naastude peal.
M-rakkude areng, anatoomia, morfoloogia, histoloogia, patoloogia ja apoptoos võivad erineda nii liigiti, indiviiditi kui ka arenguastmeti.
Antigeenide imendumine seedetraktis toimub selliselt, et M-rakkude pinnale sattunud antigeenid tõmmatakse endotsütoosi abil põiekesena raku sisse, kus need transporditakse Peyeri naastu ja selle kaudu eritatakse lümfiringesse. 
Nende füsioloogiline roll arvatakse seisnevat mitmete mikroorganismide ja makromolekulide fagotsütoosis ja transtsütoosis ning teatud antigeenide esitlemine lümfifolliikuli immuunrakkudele kutsumaks esile immuunvastust. 
Makrofaagid ja dendriitrakud saavad antigeene M-rakkudelt ja esitlevad neid T-rakkudele. 
Neid seostatakse paikse limaskestaimmuunsusega. 
M-rakkude kahjustumisega (näiteks põletiku puhul) seostatakse epiteelrakukihi võimetusega mikroorganisme kinni hoida, mis omakorda aitab kaasa nende levikule organismis. M-rakke kasutavad virulentsusfaktoritena mitmed patogeenid, sh Shigella flexneri, Salmonella typhimurium, ja Yersinia pseudotuberculosis ja mitmete haigustekitajatega nakatunud prioonid.  
Ka polioviirus, listeeriabakter, Mycobacterium avium subsp. paratuberculosis, gripiviirused, S. typhimurium, HI-viirus, Staphylococcus aureus ja reoviirused kasutavad kehasiseses transpordis ära 'manipuleeritud' M-rakke ja või M-rakkude puudumist.
M-rakk on kantud kehtivasse inimese tsütoloogia ja histoloogia standardsõnavarasse Terminologia Histologica.
Sirje Endre

Sirje Endre (sündinud 22. veebruaril 1945 Juuru vallas) on Eesti ajakirjanik, poliitik ja ettevõtja.

Elukäik ja töö

Sirje Endre on lõpetanud Juuru Keskkooli (1963) ja Tartu Ülikooli ajakirjanduse erialal (1968). Ta on töötanud ajalehe Tartu Riiklik Ülikool toimetajana (1966), ajalehe Noorte Hääl korrespondendina (1970–1971), Rahufondi tehnilise sekretärina (1973–1977), ajalehe Kodumaa korrespondendina (1977–1979), ajakirja Kultuur ja Elu osakonnajuhataja ja peatoimetajana (1979–1981) ja (1984–1993), ajakirja Teater. Muusika. Kino osakonnajuhatajana (1982–1984). Ta on üks kirjastuse SE&JS asutajatest (1992) ja üks omanikke (42% osakapitalist). Endre on olnud Eesti Vabariigi peaministri nõunik (1995–1997) ja kaitseministri nõunik (1997–1999).

Poliitiline tegevus

Sirje Endre oli Eesti Kongressi, Põhiseaduse Assamblee ja IX Riigikogu liige. Ta on Isamaa ja Res Publica Liidu liige. Aastatel 1968–1990 kuulus ta NLKP-sse ja on olnud ELKNÜ TRÜ Komitee esimene sekretär.
Uus-Holland

Uus-Holland (ladina keeles Nova Hollandia) oli pärast Fort Pentagouëti okupeerimist hollandi mereväekapteni Jurriaen Aernoutszi koloonia Akaadias aastatel 1674–1678. See jäi viimaseks Hollandi Vabariigi territoriaalseks taotluseks Põhja-Ameerikas.
Lauri Sommer

Isiklikku

Tema isa on psühhiaater Ilmar Soomere.
Željko Joksimović

Željko Joksimović (serbia keeles Жељко Јоксимовић; sündinud 20. aprillil 1972 Belgradis) on Serbia laulja.
2004. aasta Eurovisiooni lauluvõistlusel esindas ta Serbia ja Montenegrot lauluga "Lane moje". Finaalkontserdil sai ta 263 punktiga teise koha.
2008. aasta Eurovisiooni lauluvõistlusel oli ta koos Jovana Jankovićiga õhtujuht.
2012. aasta Eurovisiooni lauluvõistlusel esindas ta Serbiat lauluga "Nije ljubav stvar". Finaalkontserdil sai ta 214 punktiga kolmanda koha.
Erütropoees

Terminoloogia

Erütrotsütopoees on kantud kehtivasse inimese tsütoloogia ja histoloogia standardsõnavarasse Terminologia Histologicasse.

Inimestel

Erütrotsütopoees inimestel toimub diferentseerumata tüvirakkudest luuüdis, nimet ka erütroplastideks, luuüdi vereliistakud omakorda komplekteeritakse arvatavasti megakarüotsüütidest, kuid selle täpset mehhanismi pole suudetud senini kirjeldada.Proerütroblastidel (e noortel erütrotsüütidel) on veel alles hemoglobiini tootmiseks vajalikku ribonukleiinhapet, mis värvumisel on nähtav võrgustikuna. Noored erütrotsüüdid ehk eel-punalibled läbivad retikulotsüütideks arenemisel mitmeid rakugeneratsioone enne kui nad liiguvad luudest vereringesse.
Punaverelibledeks muutuvad punase luuüdirakud (norm. sisaldus on 20% punasest luuüdist) hakkavad tasapisi (norm täiskasvanul 2 milj/sek täituma valguga hemoglobiin.
Erütrotsüütide teket (nii stimulatsioon kui ka inhibeerimine) reguleerib põhiliselt neerudes komplekteeritava glükovalgu hormooni erütropoetiini ringlus. Selle hulk veres tõuseb, kui hapniku hulk neerukoes langeb.
Lisaks nimetatud hormoonile mõjutavad oluliselt punase luuüdi normaalseid funktsioone veel ka mitmed mikrotoitained, nagu B₁₂-vitamiin, foolhape ja suure tõenäosusega ka B₆-vitamiin, C-vitamiin, B₂-vitamiin ja E-vitamiin.
The Stinging Fly

The Stinging Fly on Iiri kirjandusajakiri, mis keskendub luule ja lühijuttude avaldamisele. The Stinging Fly ilmub kolm korda aastas. 2005. aastal loodi ka kirjastus The Stinging Fly Press, mis tegeleb raamatute avaldamisega.

Ajakiri

Ajakirja The Stinging Fly asutasid 1997. aastal Declan Meade ja Aoife Kavanagh. Esimene number ilmus 1998. märtsis, see oli 24-leheküljeline ning sisaldas viit lühijuttu ja umbes kahtkümmet luuletust. Pärast kahe numbri ilmumist lahkus Kavanagh ajakirjast ning Meade'ist sai The Stinging Fly peatoimetaja. 2001. aasta septembris sai Eabhan Ní Shúileabháinist luulerubriigi peatoimetaja. 2014. aastal asus ajakirja peatoimetama Thomas Morris.
The Stinging Fly loomise inspiratsiooniallikaks oli David Marcus ja tema antoloogia "Fish Anthology". Ajakirja eesmärgiks oli pakkuda noortele iiri ja rahvusvahelistele kirjanikele kirjanduslikku platvormi. Enamik kaasautoreid on uued või tärkavad kirjanikud, kellel on Iirimaaga mingisugune seos. Sarnane rõhuasetus on lühijuttudel ja luuletustel. Aeg-ajalt avaldatakse ka katkendeid romaanidest, laulusõnu ja autoriintervjuusid. Igas numbris esitatakse ka mõne kunstniku must-valge kunstiteos.
Pärast 18 numbri ilmumist võttis tollane ajakirja peatoimetaja Declan Meade puhkuse ning enda sõnul kaalus isegi ajakirja avaldamise lõpetamist. 2005. aasta suvel ilmus The Stinging Fly siiski uues 75x245 mm formaadis ning ajakirja graafiliseks disaineriks sai Fergal Condon. Alates sellest numbrist on ajakirjas ka nelja-viie lehekülje pikkune rubriik "Featured Poet", kus antakse ühele uuele poeedile võimalus oma tööd põhjalikumalt tutvustada. Esimene esiletõstetud poeet oli Phillip Crymble.

The Stinging Fly Press

The Stinging Fly Press loodi 2005. aastal. Sama aasta mais ilmus kirjastuse esikteosena Sean O’Reilly romaan "Watermark". 2006. aasta juulis ilmus The Stinging Fly ajakirjas avaldatud lühijutte koondav raamat "These Are Our Lives".
2007. aasta märtsis ilmus Kevin Barry debüütkogumik "There Are Little Kingdoms". Raamat sai palju positiivset tagasisidet ning võitis 2007. aastal auhinna Rooney Prize. 2012. aastal avaldas The Stinging Fly Mary Costello lühijutukogumiku "The China Factory". 2013. aasta septembris avaldasid nad Colin Barretti raamatu "Young Skins", mis võitis Frank O’Connori rahvusvahelise lühijuttude auhinna, The Guardiani esimese raamatu auhinna ning Rooney Prize'i iiri kirjanduse auhinna.

Davy Byrnes Short Story Award

Iga viie aasta tagant korraldab The Stinging Fly lühijutuvõistlust "Davy Byrnes Short Story Award".
2004. aastal sai auhinna Anne Enright. Kohtunikeks olid siis Tobias Wolff, AL Kennedy ja Caroline Walsh.
2009. aastal võitis Claire Keegan, kohtunikuks oli Richard Ford. 
2014. aastal võitis auhinna Sara Baume, kes kirjutas loo "Solesearcher1". Kohtunikeks olid Anne Enright, Yiyun Li ja Jon McGregor.
Printsess Beatrice

Sünd

Printsess Beatrice sündis Portlandi haiglas. Tema isa on prints Andrew, Yorki hertsog ja ema Sarah, Yorki hertsoginna. Ta sai nime kuninganna Victoria noorima tütre Beatrice'i järgi. Printsessil on ka noorem õde Eugenie. 
Ta ristiti 20. detsembril 1988 St. Jamesi Palees. Tema ristivanemad olid: Linley vikont, Peter Palumbo, Roxburghe'i krahvinna, Mrs. Harry Cottrell ja Mrs. John Greenall. Briti monarhi järeltulijana meesliini kaudu on Beatrice Suurbritannia ja Põhja-Iirimaa Ühendatud Kuningriigi printsess (Tema Kuninglik Kõrgus)

Haridus

Printsess Beatrice alustas oma haridusteed Upton House'i Koolis Windsoris 1991. aastal. Kolm aastat hiljem läksid tema ja ta õde Coworth Parki Kooli Surreys. Beatrice õpib praegu Beatrice Yorki nime all tüdrukutekoolis St. George's School, mis asub Berskhire'is. Ta plaaniti saata Aigloni Kolledžisse Šveitsis, aga koolidirektoriga seotud seksiskandaal pani ta vanemad plaane muutma. 2005 avaldas ta ema, et Beatrice'il on düsleksia, mistõttu ta vajas GCSE eksamite sooritamiseks kirjutamises ja lugemises abi.
Sama aasta suvel (düsleksia tõttu aasta hiljem kui tavaliselt) sai ta oma GCSE eksamites ajaloos ja teatrikunstis A*, prantsuse keeles ja kunstis A ning B inglise kirjanduses, inglise keeles, matemaatikas ja loodusainetes.

Kodune elu

Tema vanemad, prints Andrew ja Sarah Ferguson lahutasid, kui Beatrice oli 8-aastane. Hertsog ja hertsoginna jagavad oma laste hooldusõigust ning Beatrice veedab rõõmsalt aega mõlema vanemaga. Kui Beatrice on internaatkoolist kodus, ööbib ta oma isa juures Royal Lodge's, mille viimane päris pärast oma vanaema surma 2002. aastal.
On arvatud, et Beatrice'ilt ja Eugene'ilt peaks ära võtma nende tiitli Printsess ja Tema Kuninglik Kõrgus ning nende nimed peaksid olema leedi Beatrice Windsor ja leedi Eugenie Windsor, mis tavaliselt on omane kuningliku päritoluta hertsogite tütardele. Nende isa on aga selle idee vastu, kuna kuningliku tiitli omamine on nende sünniõigus.

Tulevik

Printsess Beatrice elab suhteliselt tagasihoidlikku elu. Meedia on avaldanud fotosid printsessist ja tema erinevatest poiss-sõpradest. Ei ole kindel, kas Beatrice hakkab kuninglikke kohustusi täitma. Kuningliku perekonna naissoost liikmete vähesuse tõttu oodatakse, et ta seda teeks. Ta on juba teinud heategevuslikku tööd koos emaga ning külastanud Venemaal HIV-sse haigestunud lapsi.
Hiljuti oli printsess Briti ajakirja Tatler kaanel ning seal ilmus ka tema antud esimene intervjuu, mis näitab, et noor printsess tuleb avalikkuse ette. 
2005. aasta lõpul teatati, et ta kavatseb jätkata oma haridusteed Ameerika Ühendriikides, eeldatavasti mõnes Ivy League'i koolis.
Raikküla mõisa kalmistu

Raikküla mõisa kalmistu on kalmistu Rapla kihelkonnas Harjumaal, tänapäevase haldusjaotuse järgi Raikküla külas Rapla vallas Rapla maakonnas.

Kirjeldus

Kalmistu jääb Raikküla mõisa südamest linnulennult umbes 1,2 km kaugusele lääneloodesse. Kalmistu on jäetud maha ja rüüstatud, kuid seda on 2010. aastatel hakatud võsast puhastama ja korrastama.
Kalmistule on maetud kokku neli lahkunut.

Ajalugu

Kalmistu rajasid mõisa tollased omanikud Keyserlingid millalgi pärast 1844. aastat. Kalmistule viis tee pealt allee. Selle äärde istutati ka enelaid, mis on hiljem hävinenud.
YFU Eesti

YFU Eesti on rahvusvahelise organisatsiooni YFU (inglise keeles Youth For Understanding) Eesti haru. Organisatsioon loodi 1992. aastal ning tähistab aastal 2017 25. tegutsemisaastat. Selle aja jooksul on ta muutunud Eesti tunnustatuimaks õpilasvahetusorganisatsiooniks ja teeb koostööd Haridus- ja Teadusministeeriumiga. YFU Eestis on ainulaadne tugivõrgustik, mis toetab nii vahetusõpilast kui ma tema perekonda, valmistades neid ette eesootavaks. Iga aasta annab YFU Eesti välja ligi 15 stipendiumit!  
Pärast vahetusaastat otsustab ligi 75% vahetusõpilastest astuda organisatsiooni vabatahtlikuks.  
Alates aastast 1992 on organisatsiooni kaudu käinud Eestist välismaal rohkem 1400 keskkooliõpilast ja välismaalt Eestisse ligi 400 välisõpilast. Sissetulevad õpilased asuvad elama erinevates Eesti perekondades, asukohast sõltumata. 
YFU Eesti kaudu on võimalik tellida koolidesse haridusalaseid töötube. Töötoad sisaldavad interaktiivseid tegevusi õpilaste kaasamiseks ja nende aktiivsemalt kaasa mõtlema innustamiseks.Töötoad on tasuta.

VAHETUSÕPILASEKS YFU EESTIGA

YFU Eestiga on võimalik minna ligi 42 erinevasse sihtriiki.

YFU VAHETUSPERE

Iga aasta saabub Eestisse ligi 40 vahetusõpilast, kes otsivad endale vahetuspere. See on imeline võimalus näidata oma perelastele teisi kultuure ja seda kodunt lahkumata.
Sten Kaldma

Sten Kaldma (sündinud 2. augustil 1968) on eesti jalgpallur ja jalgpallikohtunik.
Aastast 1995 on ta olnud teleka ees kohtunik Meistriliiga mängudes.
1998–2009 oli ta FIFA kohtunik (2007–2008 FIFA II kategooria).
Eet Tuule

Eet Tuule (sündinud 31. juulil 1941) on Eesti kirjanik ja ornitoloog.
Lindude süstemaatilise vaatlemisega tegi ta algust 1950. aastate keskel. Pole teada ühtegi teist asjaarmastajat ega ka professionaalset ornitoloogi Eestis, kes oleks nii kestvalt teinud loendusi, pealegi aastaringselt.
Ta on alates 2003. aastast Eesti Ornitoloogiaühingu auliige.
Alates 2014. aastast tegutseb vabakutselise kirjanikuna.
Jaundubulti

Jaundubulti on Läti linna Jūrmala osa.
Asub Pumpurist idas ja Dubultist läänes. 588 elanikku (2008).
Aastal 1925 rajati rongivagunist rongide peatuspaik (praegune hoone pärineb aastast 1977). Jaundubulti ja Pumpuri piiril asub Pumpuri keskkool. Elumajad asuvad põhiliselt raudteest põhja pool, lõunas laiub kuni Lielupeni mets, kus asuvad Jaundubulti luited. Linnaosas asuvad mitmed väärtuslikud juugendstiilis hooned. Aastast 1959 Jūrmala koosseisus.
Pumpuris asub Ludis Bērziņši majamuuseum.
Djimrangar Dadnadji

Djimrangar Dadnadji (sündinud 1954) on Tšaadi poliitik.
Ta oli 21. jaanuarist kuni 21. novembrini 2013 Tšaadi peaminister.
Enne peaministriks saamist oli ta president Idriss Déby kantseleiülem. Ta on olnud mitmes ministriametis.
Kammlõikamine

Kammlõikamine on metallide lõikamine, mis toimub kammlõikepinkidel tööriistaga, mida nimetatakse lõikekammiks.
Kammlõikamist kasutatakse peamiselt mass- ja saritootmisel. See meetod on suure tootlikkusega ja võimaldab saada kvaliteetselt töödeldud pindu.
Kammlõikamisega on võimalik saada mitmesuguse kujuga läbivaid avasid, sirgeid ja spiraalseid sooni, profiilseid välispindu, sisehambumisega hammasrattaid, hammassektoreid, eeltöödeldud koonushammasrattaid jne.

Protsess

Kammlõikamise protsess näeb välja järgmine: lõikekamm kinnitatakse sabapidi pingi liugurisse ja see liigub koos liuguriga piki oma telge. Mõõtmetelt järjest suurenevad hambad lõikavad toorikult teatud paksusega metallikihte. Lõikekamm töötab üldjuhul tõmbele, kuid on olemas ka kammlõikamise pinke, mis töötavad survele.
Metafüüsiline maal

Metafüüsiline maal (itaalia keeles Pittura metafisica) on Itaalias aastatel 1917–1921 levinud kunstivool.
Metafüüsilise maali lähtekohaks oli Giorgio de Chirico, kes oli ka sürrealistide eeskuju. 1910. aastate teisel poolel kujunes metafüüsilise maalisuuna keskseks juhuks liikumisele nime andnud kunstnik Carlo Carrà, kelle loomingust on tuntud eelkõige mannekeenlikke figuure kujutavad maalid. Nende figuuride prototüübiks on liigendnukud, mida kasutati joonistamisel abivahendina. 1918. hakkas ilmuma ajakiri Valori Plastici, mille toimetaja oli Mario Broglio. 
Saksamaal avastasid 1910. aastate lõpul metafüüsilise maali enda jaoks Max Ernst, George Grosz, Georg Schrimpf, Heinrich Davringhausen jt. Metafüüsiline maal mõjutas ka osalt uusasjalikkuse allhoovusena kujunenud maagilist realismi.
Löningen

Ajalugu

Löningen tekkis algselt 822. aastal kui Loingo. Nime Löningen on esmakordselt mainitud 1147. aastal kirjas Hildesheimi piiskopile, kui Löningeni piirkond kuulus Corvey kloostrile. 1200. aasta alguses kuulus Löningen Tecklenburgi krahvile. Münsteri piiskopkond neelas Löningeni alla 1400. aasta algul. 1803. aastal kiriku võim lõppes ja Löningen kuulus Oldenburgi hertsogkonda. Aastatel 1810–1813 kuulus Löningen Quakenbrücki arrondissementi. Pärast Leipzigi lahingut anti Löningen Oldenburgile tagasi.
1814. aastal jaotati Oldenburgi hertsogkond 25 ametkonnaks, millest üks oli Löningen. See kaotati 1879. aastal ja Löningen läks Cloppenburgi kreisi.
Teise maailmasõja ajal langesid esimesed pommid Löningeni alale 1940. aastal, ja 1945. aastal purustati Löningeni ringkonna kohtuhoone pommitamisega. 10. ja 11. aprillil 1945 saabusid Briti väed ja piirasid Saksa väed kolmest küljest ümber, misjärel Saksa väed taganesid.
Löningeni omavalitsusseadused kodifitseeriti 1. märtsil 1982.
Pop! Session 2006 Winter Bash

Pop! Session 2006: Winter Bash oli ekstreemspordifestival, mis toimus Saku Suurhallis. Parimad selgitati välja kolmes
distsipliinis: rula ja bmx'i platsisõidus ning bmx'i verdisõidus. 2006. aastal võttis Sessionist osa enam kui 130 rulasõitjat ja
ratturit 24 riigist ning festivali jälgis 12 000 pealtvaatajat.

Snickers Best Trick

Chris Oliver – Kickflip backside nosegrind hubba'sse